
OKUMUNYETHWEYO 
Inyamazana embi kuzo zonke 

Ufudu wafunda ese nyoni 

| Iziga ngokuboyonwabu 
Iziyinga-yinga esindl'abanye 
Indwangu ithi ngifundile ngifundile 
Udubo ngolwethu sonke 


Zisize ngendlela eqondileyo 


INYAMAZANA EMBI KUZO ZONKE 


Isilwane yindoda ethanda ukuhleka nza ichelesile ihlezi lokuyi 
zinanakazana kweganga. 

Kwathi ngeyinye imini isilwane sathi kuzinanakazana ezinca- 
ne zeganga esasihlezi lazo ngaphansi kwesihlahla esikhulu: 

"Akeliye ngidingela inyamazana embi kuzo zonke inyamaza- 
na zeganga. Lithi lingayizuza libuye layo kimi lapha lizengi- 
tshengisa." 

Phela isilwane sasisazi ukujabulisa okuyizinanakazana kwaso! 
Sasithi singabona sokungathi kuba lesizungu egumeni laso isi- 
lwane sasiqonde ukuthuma lo'la'lo ukwenza lokhu lalokhuya! 

Yikho-ke okiyizinanakazana konke kwathi nyamu kanye kwali- 
ngena igusu. Akuzange kube lokwesaba ngoba kwakusazi ukuthi 
usilwane uzabavikela. Bagijima ke ontulo labogwababa labokha- 
nka besiyadinga inyamazana embi kuzo zonke ezeganga. Zali- 
ngena igusu lemikhemeswane, umhlalu, uxakuxaku lomthofi le- 
zinye eizithelo ezinengi. 

Khono-khonokho kwasekuphendukile okunye kwezinanakazana. 

"Nangu owami, Khulu, undwangu!" kutsho untulo eletha 
usekasiphongwana ngaphansi kwesilwane lezinye intokazana eza- 
zisele zilibazise isilwane. 

"Hatshi, mfanyana wami, kawuboni ukuthi ayisibo bubi obu- 
kandwangu lobu," satsho isilwane. "Isiphongo sikandwangu 
simvikela ukutshisa kwelanga. Hlala lapha phansi kwami ndwa- 
ng' omhle! 

Waqotshana undwangu duze lesilwane esemangele ukuthi 
kwakusenzakalani egangeni la! 

Wathutsha ukhanka eghubana lobhejane uphondo solume mpo 
lungasanxegi lemi lomo isiwohloka phansi! 

"Nangu owami, Khulu," watsho ukhanka efika enkudleni 
enkankazela ehleka ! 


Ubhejane kwamuchonula ukuhleka kukakhanka wamuthi 
qhwi ngophondo lwakhe wathula zwii ukhanka. 

*Ebo-o! mfoka khanka! saklabalala isilwane. *Kawuboni 
na ukuthi ubhejane nguqalabantubezithulele ethembe ukuzivi- 
kela ngophondo lwakhe. Ayisibubi lobu! Hlala lapha phansi 
kwami bhejane, jak’elihle!” 

Wagoqana wazithulisa ezithulela ubhejane phakathi kwezi- 
nye inyamazana. Ubhejane waye elokhu enyonkoloza ukhanka 
ecwifa-cwifa! Okunye okuyizinanakazana lakho kwaku lokhe 
kuzihlekela kubambe imilomo yakho kukhangele kubhejane! 
Okunye lakho kwakuhlekel’ eceleni! Losilwane laye waphongu- 
thulisa angathi wayengezwa imihlifihlifi yokuhleka yokuyizinana- 
kazana kwakhe. 

Kwathi ngemva kwesikhathi eside wathutsha umvundla epha- 
hlwe ngungwenya lomvubu. 

*Khuluma phela macalakawapheli,” kwakukhuluma ungwe- 
nya eselengise imilomo. 

Vele umlomo kangwenya waye ususikh' isanti ehamb’ ethu- 
kuthele. 

Lomvubu laye yimilomo waye usuvuvuke waba ngaka! Phela 
kwathi ukutshiswa lilanga, kwayakuthi ukulandelana lomvu- 
ndla, usiyaz'omdala, engabacasiseli lokubacasisela ukuthi baya- 
ngaphi, kulani lukabani! 

*Asambeni liyezibonela, madoda," kwatsho okumahlakani- 
pheni, “isilwane sitshekel’ endlini." 

Umvubu longwenya babamb’ imilomo sebemangele ngemhlo- 
lo ababeyizwa ngomvundla. Bama bakukhangela okumvundla 
lakho kwama bakhangelani angathi babebukana. 

“Weana uzadliwa yisilwane," watsho ungwenya. “Uthi ula- 
manga!" 

*Pho uthi ayisi mhlolo!” wababaza umvubu elandela umvu- 
ndla. 

Bathe sebekhanya egcekeni kwababona okunye okuyizinana- 
kazana. Bafika lapho okwakubuthene khona ezinye inyamazana. 

Umvubu waye esefuthelene izihlathi lezi sezigange mbambayila 
sokungathi umumethe ilitshe. Amehlo zasezizibhokodo. 

Ungwenya laye umlomo waye esewuhudula phansi. Amehlo 
aye esebomvu gebhu, amazinyo sezi-zisikela, zona inzipho sezi- 
sika phansi ubaba sibili! sezingathi zinzipho zabathakathi be- 
vela hlinz' abantu! 

Wona amaxoloxolo kangwenya aye esevukuhlonzi yikutshisa 
kwelanga. à 

Bathi bethi thutshu ungwenya lomvubu zaqamka ukuhleka 
izinanakazana zikasilwane. Obhejane labondwangu labo babo- 
botheka bahleka baze bawaphansi bacambalala ngezisu! Isilwa- 
ne sahleka sawohlok’ izinyembezi sanaba sathi thwitshi imbambo 
sezingasavumi! 

“Yibubi bani lobu?" 

* Akelibone bantu!” 

“Awu, ngwenya!” 

“Wu-u, umvubu!” 

Umvubu longwenya behluleka ukuthi bangacatsha ngaphi! 
Bathi bethi mhlaba siginye, umhlaba lawo wathi e, lami ngivi- 
mbele, ngivundeke obami ububi emhlabathini la! 

Umvumdla waye esegigika etshanini eselubhuqu lodwa! 
Umvundla wahleka waze wabanjwa yisihlabo, wazithulisa ye- 
dwa. 

“Awu mvundla, mvundla!” kwaklabalala okiyizinanakazana 
kuphakamisa umvundla. Khonapho okuyizinanakazana konke 
kwase kukhombela kubomvubu longwenya. Umvubu longwenya 
bebona uhleko lonke lolu bathi lothu kanye bama ngezinyawo. 
Umvubu wasuka ngesiqhubu elingena iganga. Ungwenya laye 
waphaphatheka edanxazela elandela umngane wakhe umvubu 
beqonda emfuleni. 

“Uzabona umacalakawapheli, umvundla!" wafunga ekhomba 
phezulu umvubu esecwile esizibeni. *Kawanathi amanz' alo 
umfula!” 


“Kalubeki unyawo lwakhe futhi la," watsho laye ungwenya 
esekhanya ngekhanda kuphela esizibeni. 

Kuze kube lamhla umvubu longwenya lokhe bahlala emfuleni 
emanzini behlala becatshile besesaba ukuhlekwa! Umvubu 
uphuma emanzini ebusuku! Ungwenya wenza esokunyenya nxa 
ephuma emanzini emfuleni. Kandisi njalo ukuvakavakatsha ega- 
ngeni. 

Lakho okumahlakanipheni, okumvundla, akungeni ezizibeni! 
Lanxa kunatha amanzi emfuleni kunatha kutshedatsheda kusesa- 
ba ukubanjwa yimvubu loba yingwenya! 


END 

UFUDU WAFUNDA ESE NYONI 


Ufudu ngumuntu owaye-kwazi ukulawula kakhulu. Yindoda eya- 
ye ikwazi ukuhleka lokuxoxa labanye kodwa lamhla kwabanengi 
kuyamangalisa ukuthi ufudu kakhulumi uhamb’ ethulisile. 

Kwathi ngeyinye imini ngomnyaka wendlala ufudu wethekela 
umngane wakhe umvundla. Wamfinca sibili umvundla ezihlalele 
engahlutshwa lutho, ngitsho lendlala ababekhala ngayo ofudu 
labanye umvundla waye engayazi! 

"Mvundl'omdala," watsho ufudu esehlezi egodweni ayeluphi- 
we ngumvundla. “Mngane wami, mina sengiphelelwe ngama- 
cebo. Mina lemuli yami sokuphelile okwethu! ” 

"Sokutheni njalo, fudu?" wabuzisisa umvundla. “Seliqedwa 
yini-ke fud’omdala? 

“A, indlala isisenza okunye, ndoda,” kuphendula ufud’omdala. 
"Angazi angisakwazi lokwazi ukuthi ngizakuthini, ngizaqonda- 
ngaphi. Ngizaphetha sengibalekelwa ngumfazi sengi mdala ngi- 
ngaka!” 

Ufudu wanyikinya ikhanda angathi usefuna ukuthi liwele pha- 
nsi dii. Lomvundla wakhangela umngane wakhe wezwa edabu- 
ka ngaphakathi ukuthi oqotho umntu emdala njengo fudu ange- 
zwiwa ngezeganga ukuthi ubalekelwe ngumfazi! Umvundla wa- 
cabanga okwesikhathi eside. Kwathi ngemva kwesikhathi leso 
umvundla esebonile ukuthi lamhla ngimficile umamangalela 
abanye wathi : 

“Akubuye ngapha mngane. Uyabona mfoka fudu, kulamasi- 
mu angaphansi kwentaba laphana..." 

"Utsho amasimu ezothamlilo?" wethuka ufudu ebuzisisa. 

Ebuzisisa kunjalo ufudu akuzange kuthi qhwi engqondweni ya- 
khe ukubane wake wabamba umvundla emthonjeni wezeganga 
ezinye inyamazana sezehlulekile zonke. Khona okufudu yikho 

okwambambayo ngenofi wasila ngamaqhingaghinga akhe anga- 
pheliyo umvundla: watshayelelwa esilotheni wayiphunyuka ! 

“Wethuka fud'omdala? !" wahleka umvundla ezibamba ekha- 
Iweni. “Ngifuna ukukunceda wena uyeqa angathi sulixoxo libo- 
na inyoka ... kuthiwa kalege ilangabi lomlilo! Ngifuna uku- 
kusiza. Ngilecebo elingakusiza kule indiala okuyo." 

«Mina mvundla yiyo into engayehluleka kudaladala sibili 
ukuthi ngindle engingakusebenzelanga . . . ngindle ngisindla ma- 
hala!” 

Ufudu ngumuntu owayethanda ukundla okwezithukuthuku 
zakhe. Babe sebebanengi abangane bakhe ufudu ababebuya kuye 
bethi dobha nanti icebo usize imuli yakho, abanye beze labo 
besithi yenza lokhu kungasiza imuli yakho. Kodwa ufudu waye- 
bona sibili ukuthi amacebo abangane bakhe aye ngamacebo ko- 
dwa hatshi ayengamsiza. Ayengamacebo okuthi angawalandela 
waye ezacina esezondana lizinye inyamazana loma labantu ngo- 
kwabo ngoba abanye njengabo ndwangu babethi kaye thumba 
imbuzi lamazinyane emzini yezothamlilo. Ale abheke phezulu 
ufud'omdala. Waye esala ethi kasoke alandelane lamacebo ka- 
mvundla londwangu ababethi mbinjanambinjane sebebanjiwe 
emasimini abantu! 


Umvundla wala elokhu ekhangele ufudu angathi kezwanga 
into eyaye itshiwo ngufudu. 

“Wena vele uligwala lokucina," watsho umvundla ecwifa- 
cwifa elokusola kakhulu phakathi kwelizwi lakhe. Lofudu laye 
kwamhlaba ukusola kukamvundla. 

*Mina, mvundla, ngavela ngabhejela ukufa. Ngazimisela ku- 
dala ukuthi angisoke ngayangena emasimini ezothamlilo loma 
imzini wayiphi inyamazana ngisiyantshontsha. Madoda lingathi 
ngiyazigqaja kube qha ngilandela engikutshelwa ngumoya wami. 
Lingathi ngiyisithutha, kube qha ngiyayibona ingozi phakathi 
kwezindlendlana zenu, wena labondwangu labosayobe. Nxa ngi- 
ngelakho okwami kangilakho .. a 

“Vele lakanye uyazigqaja makhwati," waphendula umvundla 
ezenwaya-nwaya engalweni. “Uzenz’ umuntu olembeko. Uze- 
nza umuntu ongcono kube kanti wena uyahlupheka kawula ngi- 
tsho lokuyisitshwandlana kokuvala ugebhezi lwesisu sakho... 
ngingatsho okwabatnwabakho! Indlala kayila qhawe! Hamba 
emasimini lawayana, thatha okulisakana kwakho uyedingela aba- 
ntwana ukundla.” 

“Kodwa...” 

"Kodwa kodwa ukuthini?" wamethusela ufudu umvundla. 
“Okungcono yikuphi, umoya wakho kumbe abantwana bakho? 
Sonke sinje esingena emasimini laphana uthi siyabheda, uthi 
siyahlanya hi? Pho ubulandeni kimi nxa ungafuni ukuncedwa? 
Vele ngiyakwazi fud’omdala ucabangel’ elikhatshana njengonwa- 
bu!” 

Ufudu wema mpo ngezinyawo amehlo esesithi boyiboyi ese- 
swele ukuthi angathini kumvundla. Wazama ukunakana sibili 
wabona ukuthi ukusiza imuli kunganani. Wabona umvundla 
eyindoda elenggondo ecijileyo; wabona sibili ukuthi kunganani 
alahle ibhatshi lokuziphatha kahle lokuba lembeko kwakhe! 
Wazithonisisa ufudu wabona elecala elikhulu kakhulu. Wayethi 
angakhumbula isikhathi esase dlule elokhu esala ayekutshelwa 
ngabanye ukuthi asize imuli, wabona lamhla kungela mehluko 
ukuyangena lokungayi ngena emasimini ezothamlilo. Lakanye 
wayalithatha isakana lakhe ufudu watotobisa eqonda emasimini 
ezothamlilo. 

Umvundla wahle waqonda ngakwakhe ethi asazi lapho kuya- 
wela khona induku loxakuxaku ngakofudu! 

“Baba-lo baba-lo!” 

*'Baba-lo, baba-lo!” 

Abantwana bafika ngekhaya sebekhefuzela bengazenzi. Bathi 
bekhombela emva amasimini: 

“Baba, ufu...fu...!” 

“J jboneni?” wabuzisisa umnt'omdala esondela ebantwnaneni 
bakhe. 

“J ibone mhlolo bani lize ligijime angathi lizakwephuka inya- 
wo?” 

“Baba, ufudu usengene emasimini ! ” 

“Aaja akelingizwisise bantu... kuyini lokhu?” 

“Ufudu umi ngenyawo emasimini. Ulesakana lakhe, baba. 
Usethusele ebhonyulabhonyula umumbu . . .” 

“A,a,a nangu-ke ufud'omdala eganga libalele," watsho umn? 
omdala ebiza abanye bakhe. *Heyi Kalakatha loMahluli! zinga- 
phi izinja zami leziyana?” 

“Nanziyana esibayeni ziyeza baba..." 

*Buyani madoda omuzi! Ufudu usefunde esenyoni engena 
emasimini ngokuphuma kwelanga! inyoni ekhuluma isikhiwa 
yona igeda amabel’ ethu! Ufudu madod’ omuzi, use funde esi- 
kamvundla londwangu esemdala engakayana!” 

“A, ufudu usexwalile sibili,” batsho abanye bedobha intonga 
zabo. Basebechasiselwe ngokwenziwa ngufudu ensimini lapho 
okwase kuvela khona abantwana. 

“Kuhle ahle afe nya ufudu wenu lowo,” atsho amanye ama- 
gabazi omlomo. 

Amadoda esephethe izintonga ayingena idlela yemasimini. 
Abantwana basala ngekhaya. Izinja lazo zaphuma engumeni 
sezimise imsila! 

Ufudu waqala wandla wandla, wathi esesizwa esesuthi waqa- 
lisa ukuhlohlela umumbu, indlubu, imfe lamakhomane esakeni 

lakhe. Khonokho ufudu wezwa ukuxokozela kwabantu besiza 
ensimini. Wathi uyaphakamisa ikhanda wezwa: 

"Hiyaa-swaa! kungaphi okuy'intokazana? ! " 

“Yee, kungaph’ okumaqed’ugqethu?” 

Wathi uyanyemukula ufudu wabona sezitshinga izinja zezo- 
thamlilo sezigxoz’ indenda zingen' emagwenzini lasetshanini. 
Ufud’ omadala wabona intonga zindiz’ emoyeni lenkwelu zikha- 
la zivali' indlebe! Ufud'omdala wezwa esequqha. Wezwa igazi 
selingenwe ngumoya oqanda moo! 

Kwathi kabaleke ufudu wabona ukuthi akala kuphunyuka, 
zazingamdobha engakayifika lasethangweni lwensimu ayekuyo. 
Kwathi kathi hlabathi ngiginye inhlabathi yathi ngisuth’ ingce- 
keza yomhlaba wonke jikelele! Ufudu wezwa inyembezi sezise- 
hla zodwa. Umuntu ongazake abanjwe esiba madoda wahle wa- 
khala njenge ngane encane. Kwakuzwis’ usizi ukubona ufud' 
omdala ekhala ! 

"Pho bengidingani, olukabani emasimini la?" wazibuza ufu- 
du engasazenzi. “Ngavela ngazimisela kudaladala sibili ukuthi 
angiyi kungena emasimini abantu. Ukuthi angiyi kuthatha lutho 
lukabani. Pho ngizangena ngaphi?" 

Ufud'omdala wabona ubunyonyo wathi: 

“We-e bunyonyo benkosi, akungincede! Sengi welwe yilitshe 
lengozi. Lamhla ngizafel' emasimini la. Nampa abantu bengi- 
hlasela!” 

Ubunyonyo baphakamisa ikhanda ubunyonyo babona abantu 
benyakezela ensimini. Ubunyonyo bathi kufud’omdala: 

“Kati wena ubuvele udingani lukabani emasimini abantu 
la?” 

“Ungangibuzi!” wakhala ufudu engathi uzakuhlifiza ubunyo- 
nyo. 

“Zwana wena mahambangendlwane,” batsho ubunyonyo, “go- 


qa inyawana zakho lengalo zakho uzifinyeze zingene egebhezini 
lwakho . . ." 

*Zingangena khonapha bunyonyo babantu?" wababaza ufu- 
du. *Khonapha engehluleka ukunkwana mina nyama yami!” 

*Phangisa! Vele wen' ubusenzani? Thina sikwazi ungayisi 
sigangi lamhla ubungenwe yini. Tshova einyawo lengalo kunge- 
ne ophakathi! Phangisa sonkani !” 

Ubunyonyo bachaphuka bamegela ufudu. Ubunyonyo bafuqa- 
fuga inyawana lengalo zikafudu buzitshonisa egebhezini. 

Ufudu laye waziluma umlobo efinyanisa lobuso eginisela 
engenisa inyawo zakhe lengalo ebhokisini lakhe. Wazifinyeza 
wazifinyeza inyawo lengalo kwakhwana. Wahle wathi fatha- 
lala wacambalala ngesisu phansi ufud'omdala. 

*Ngenisa ikhanda futhi," batsho ubunyonyo butshaya ufudu 
ekhanda. 

“Aa, wena, kungenzeka khonokho?” ufudu wakhlabalala 
enyikinya ikhanda. 

“Thula!” ubunyonyo baphendula bubetha ufudu emlonyeni 
ngempama. “Yenza engikutshela khona!” 

“Ungaphi kati lowo fudu-fudu?” ufudu wezwa abantu bebu- 
zana eduze laye. 

Ufudu waphonguthi walakatha kanye watshona ikhanda lenta- 
mo egebhezini lwakhe. Wasala esemi salitshe lapho acambalala 
khona ufud’omdala! 

“Pho sithini, akukho ensimini la?” babuzana abantu sebele- 
ngise intonga zabo. “Yonke indawo akukho, kungacatshangaphi 
khonapha?” 

Omunye wabantu laba waleqela elibona isaka wathi elivula: 

“A,a,a besekuvunile sibili okunkabi!” 

*Kuyini lokhu?” wabuza omnye laye ehlokoza ufudu. 

Esizwa lokhu ufudu wahle woma lamathe emlonyeni, wezwa 
isisu sesibhuhlungu! 

“Yilitshe, kawuboni yini mfowethu!" wephendula omunye 
eqoqoda ufudu ngentonga yakhe. "Awuzwa kuthi nke-nke-nke, 
yilitshe qhobo!” 

Owaye kubone kugala okufudu wakukhaba ngenyawo kwathi 
gwindili khonale njengelitshe likaZamcholo! Basuka bahamba 
abantu sebethwele isakana likafud'omdala. 

“Abantwabakho uthi balamanga sekaNene!” watsho omunye 
kumnini nsimu. 


"Yibo abavune-bavune be-be... uthi bebengaqondanga ku- 
yathengiselana lesigangi esikhulu, esingumvundla? Isaka lonke 
leli madoda!” 

“Thula Mpofu,” waphendula umnini nsimu. *Nxa kade be- 
qonde ukwenza leyonto oyitshoyo lamhla bazangibona. Labana 
abantwana bazaluzwa uswazi lomkhlampunzi ukuthi lumnandi 
njani ubaba sibili!” 

“A,a,a, ngasila madoda!" wega ufudu ephuma egebhezini 
lwakhe. Wathutsha ngekhanda angathi ngumuntu okade ecatshe- 
le iziwula eguswini egonde ukuziphanga lokuzikhuthuza imali 
yazo. “Webunyonyo wangisiza wangisiza ngingathembile! Uyi- 
ndoda emadodeni! Pho ngingakwenzelani sinini sami? Uthi 
ngiyakukhuluma; lokh' okwami akukhulunywa! Ngitsho labo- 
mvundla kabakwazi ukuthi sengungumahambangendlwane nge- 
qiniso! Umvundla ongiyengileyo ukuzengingene emasimini aba- 
ntu, into engazimisela kudala ukuthi kangiyenzi! ” 

"Hawu! uyengwa ngumvundla usumdala ungaka! Akutshiya- 
ne lomaghingase loyana! Umvundla kalamthakathi ngabe ku- 
dala bakuloya! Umvundla kalamehluli ngabe kudala wafa! Ka- 
de kwasa lighilwa ngumvundla lizahlakanipha nini bofudu! 
Ungakukhulumi sibili ukuthi usile njani lamhla ngoba ungahle- 
kwa esikamvubu longwenya uyengena...uyezivalela ebhalwini 
sisakufuna nje...uyezwa fudu, fud’omdala?” 

"Uginisile sibili," uyaphendula ufudu ekhangele phansi. “N gi- 
ngakukhuluma khonokhu futhi! Kodwa yaziphela ukuthi ziwi- 
sana ngempondo: lapha kuhlangana inyathi lenkunzi yangekha- 
ya zithwitshana ziwisane ngempondo. Yikho ungakhohlwa phe- 
la ukuthi izolo umahlakanipheni lo ngimbambile laphana emtho- 

njeni wamanz' enyamazana zeganga. Kusile kancinyane eku- 
feni!” 

*W/o-o, lina liphila ngokugilana njengobusuku lemini!" ba- 
babaza ubunyonyo buzihambela. “Qhubanini madoda, thina ka- 
sazi lutho, sizabe silokhe sisizwa ngendumela zenu egangeni la. 
Kulungile fud'omdala sengihambile." 

*Hamba kuhle bunyonyo benkosi!" waphendula ufudu eha- 
mba ngeyakhe indlela. 


END 

IZIGA KONGUBOYONWABU 


Kwakukhona indoda okwakuthiwa nguNguboyonwabu. UNgu- 
boyonwabu wayethanda ukuzingela ezingela edingela imuli yakhe 
ukudla. Amanye amadoda ayedinga aswele ukuthi uNguboyo- 
nwabu wayezibamba njani inyamazana ayehlala ebuyalazo. 

Phela lindoda yathiwa igama lokuthi Nguboyonwabu ngoba 
abanengi babomakhelwane babemkhumbulela ukuthi nxa anga- 
fika egangeni wayantshintshe umbala lwesikhumba sakhe nje- 
ngonwabu. Abanengi base bekuvumile ukuthi uNguboyonwabu 
wayentshintsha-ntshintsha umbala wakhe. 

Undoda Nguboyonwabu wayethi angavela zingela afike nge- 
khaya ethwele inyamazana ayebe eyibulele ingakahlinzwa isesa- 
keni lakhe athi ememeza kumkakhe: 

"Qamba-qamba ukuthi ngikuletheleni>?” 

Umkakhe laye aphume endlini ngesinqubu afike akhangelisise, 
ahlolisise engabambi isaka likaNguboyonwabu abesezama ukuqa- 
mba ukuthi yaye iyinyamazana bani aye eyiphathelwe. 

"Yingulube yeganga," wamemeza umama wangekhaya kwe- 
linye ilanga. “Yingulube yeganga, yingulube yeganga,” waphinda 
njalo umama wangekhaya. 

“Awu, uthi uyaphoxa,” aphendule uNguboyonwabu evula isa- 
ka lakhe. *Awuboni, khangel ubone!” 

“Huu-u!” akhale aze ezwiwe ngomakhelwane umama wange- 
khaya. “Yimpunzi, mpunzana, yimpunzi ! 

“Usubonile phela,” atsho efinyeza amahlombe uNguboyonwa- 
bu. 

"Awuboni-kee umjimba wezegusu!" akhlabalale umama wa- 
ngekhaya. Alidobhe isaka eqonda lalo ngendlini. 

Ithwalwa nje inyama isiyangekhaya, abantu sebewowozela se- 
begcwele egumeni njenge mpukane. 

“Uthi oledlozi lakhe uyaswela!” batsho abanye abantu. 

“Ubujimba kabuntshontshwa,” abanye bakhulume njalo. 
“Njalo kabuhlalelwa phansi . . .” 

“Uginisile, ubujimba kabuthengwa,” watsho uGwababa indo- 
da eyaye yakhelene loNguboyonwabu.” Ngabe akade sabuthe- 
nga kuboNguboyonwabu ngamabele lange nkomo. ONguboyo- 
nwabu kabalimi lokulima kodwa. Amabele sibapha yithi besithe- 
ngisela inyama. Awuboni ukuthi imuli yakhe isutha njani! Mina 
lamhla kangiyithengi inyama yomuti ..." 

Wasuka uGwababa elandelwa nguNtulo indoda eyayithanda 
ukuvuma konke ingabuzi lokuzibuza ukuthi okwakutshiwo yikho 
na. Bathi sebethe bhodiyani uGwababa wathi kuNtulo: 

“Ndoda Ntulo, wena kawuboni yini ukuthi kunganani ukuthi 
siyecatshela uNguboyonwabu egangeni sibone ukuthi uzibamba 
njani lezi inyamazana azibulalayo.” 

*Aa-a, makhelwane," watsho uNtulo elokusola okukhulu. 
“Mina ngiyesaba.  UNtulo wanyikinya ikhanda ecabanga. 
“Awuboni na ukuthi yibugangi obukhulu lobo obutshoyo? Mina 
ngithi kungabanani ukuthi sikhulume laye undoda Nguboyonwa- 
bu ukuthi nxa esithengisela azi ukuba uthengisela omakhelwa- 
ne." 

“Lokho ngiyakuzwa," waphendula uGwababa. *Kodwa oku- 
ngcono yikuphi ukuthi ingabuzane likuthengisele inhlanzi kumbe 
likutshengise ukuthi inhlanzi zibanjwa njani usuke uye zibambe- 
la inhlanzi hatshi ukube uthengiselwa ubanjelwa ngungabuzane 
ekunyonkoloza ngelihlo lakhe!" 

UNtulo wathi: *Kungcono ukufunda into ukuthi uzenzele . . . 
kodwa sazalwa satshiyana ekwenzeni kwethu. Yikho ngithi 
into yile. Mina lawe singabalimi abakhulu sibili. Nxa ekwazi 
ukubamba inyamazana uNguboyonwabu kasimuyekele ayezinge- 
la. Abe ngumzingeli ogcweleyo. Kodwa ngiyekuthi kasivumelane 
laye ukuthi lo’la’lo enze akwaziyo kumbe akukhwanisayo kodwa 
siyehlangana esiphaleni.” 

“Lihle lelo olitshoyo, Ntulo,” waphendula uGwababa enga- 
suthiseki ngempendulo kaNtulo. “Mina ngithi kungabanani uku- 

thi wazi ukuthi amanyosi enziwa njani kulokumelela inyosi uku- 
thi ikuqubele amachaphazi. Yikho ngithi akesizame icebo lami 
leli. Kungehlula sizazama okunye njalo." 

“Hatshi, Gwababa,” uyaphendula uNtulo. “Kangali, indoda 
iyaye ivume kodwa layo isike yabeka owayo umkhumbulo. Ngi- 
yavumelana lale into oyitshoyo wena Gwababa owaziyo okulele 
ngaphansi kwemphande zezihlahla.” 

Bavumelana oNtulo loGwababa. Bamelela ilanga okwakuthi- 
we uNguboyonwabu uzabuyela ngalo egangeni esiya zingela nja- 
lo. Yikho lelo langa ayefanele ayethethela abafuyi uNguboyo- 
nwabu lafika. UNguboyonwabu wayethi uyathethela abafuyi 
ngoba wayethi okumenza athole...ajimbe ngabafuyi bezega- 
nga! 

"Kodwa mina ngiphuphe kubi," watsho umka Nguboyonwa- 
bu ebambe izihlathi. *Ngiphuphe ngibona uhanqwe ngamaga- 
nyaane... akudliviza akudliviza . . . ngabona usubuthelelwe nga- 
mange... ekukhukhuza amathambo ... lempisi zabuthana lazo 
zisidla amathambo akho ...phinde kwaphutsha inyon'emnyana 
ihanqwe liyezi elimnyama . . . kwakuphela . . ." 

“A, wena lawe,” watsho uNguboyonwabu enganakile amazwi 
omkakhe. "Into yile. Kawuboni ukuthi ligusu labafuyi engiya- 
ngena kilo na! Kulameva, kulezilo lakho konke okubi: konke 
lokhu ngizakwehlula ngoba kuyabe kuliyezi elimnyami phambili 
kwami. Ngicina ngisithi: kuzakuba lamaganyane elizawabona 
esiza ekhaya la, ayabe ethwele isaka lamanga hutshu . . .!" 

Wasuka wahamba uNguboyonwabu. Lomkakhe wasala eba- 
mbe umlomo esemangele ngengcazelo kababa walapha ekhaya. 
Lezinja zakhe zathi ziphuma ekhaya zaphuma ziseqa amagwe- 
nzi! 

"Nanguyana uyeza,” nguGwababa lowo esitsho kuNtulo owa- 
ye elokhu ecambalele ngaphansi kwesihlahla esasikhwelwe ngu- 
Gwababa. 

Weqa uNtulo wathi khalakathakhalatha ekhwela esihlahleni. 

*Ngiyambona sibili,” watsho uNtulo esephezulu esihlahleni. 
*Khangela ubone ukuthi izinja zakhe zilolaka njani! Khangela 
ukutshitsha kwakhe! Oqotho Pumuntu ngumzingeli ophelele- 
yo!” 

“Suka lapha, Ntulokazana,” watsho uGwababa esezondile 
ngokukhuluma kukaNtulo. *Ungamzwela umuntu ogangileyo 
kanje othengisela omakhelwane inyama angathi uthengisela aba- 
ntukazana. Nangu uyedlula kasiboni. Kasimlandele Ntulo ka- 
baba. Lamhla sizamenza iokungaziwayo l'umuntu!" 


Balandela ngemva kukaNguboyonwabu oNtulo loGwababa. 
Laye ehamba njalo uNguboyonwabu waye elokhu ekhuza oku- 
yinjana kwakhe okucane okwakulokhe kuthi kungagijima kube 
kulokhe kukhangela emva lapho ababevela khona. Okuyinjana 
lokhu kwakungathi kule "nto okwakuyibona ngemva! 

*Kwenzani lokhu!” watsho uNguboyonwabu kulokhuya oku- 
yinja kwakhe. *Usufuna ukubuyela ekhaya thina sisanda kusu- 
kakhona?" 


Wakusikiza okuyinja kwakhe kweqa kungena kwezinye. Le 
inja uNguboyonwabu yinja aye eyithembile sibili. Yaye ithi 
inganukisa izwe kulento embi eduzane labo ikhonkothe. Kodwa 
lamhla uNguboyonwabu kabanga landaba layo loma isenzo sayo 
linja yakhe. Wayikhuza layo yaze yabona ukuthi ingacina isisi- 
wa phansi ngentonga ingabe eilokhe ikhononda! Akuzange kwa- 
fika emoyeni kaNguboyonwabu ukuthi le inja yaye isinuke ingozi 
eduze! 

Kwathi belokhu belandelana loNguboyonwabu oNtulo lo- 
Gwababa babona izinja zikaNguboyonwabu sezivuse ibhalabha- 
la. Akuzilithathanga mango ibhalabhala lase liwile phansi libhu- 
qwa yizinja zikaNguboyonwabu. UNguboyonwabu kayithwala- 
nga inyamazana le. Wagamula amahlahla wayifihla inyama ya- 
khe waya phambili. Khonokho njalo oNtulo loGwababa babona 
izinja zika Nguboyonwabu sezivuse impala. Zabalayo zixotshane 
layo. Zayiwisa ingakayifika lase guswini elaliseduzana khonapho. 

UGwababa wathi: “Ee, Ntulo, mina sengisenza okwami. 
Nxa eseyifihla impala le mina ngithi kasisondele eduze sibonisi- 
se." 

"Ye Gwababa,” wavuma ngekhanda uNtulo. 

Lakanye basondela eduzane behlolisisa ukuthi uNguboyonwa- 
bu waye esenzani. 

“Uyambona?” kubuza uGwababa. 

“Usequthile, usebophele izinja zakhe iesihlahleni! ” 

“We Ntulo, usesenzani manje?” 

"Asisondele sibone Gwababa likababa!” 

“Aja, khangela ubone Ntulo! Ugugile, ukhangele phansi. 
Kuyini akwenzayo? Kuyini akutontisela phansi?” 

"Ligwayi Gwababa...awuboni ephethe imfuko yakhe... 
uyalichithachitha phansi lundoda ... yikho ebamba inyamazana 
ezinengi |" 

"Angithi yikho engangikutshela khona usala Ntulo kababa!” 
watsho uGwababa eseqa yeqa. “Kangithi lamhla sesibonile ko- 
nke.” 

“Usezikhulula izinja zakhe Gwababa . . .nanku kusiza ngapha 
okunye kwezinja zakhe ... sokusibonile... sithini? chela phela 
ngomthi wakho womlomo ongahlalwa mpukane ziphel’ amandla 
izinja lezi zingaka silumi ! ” 

"Ungethuki Ntulo . . . kudala ngigedile ngazo lez’ izinja. Na- 
ngu laye usesibonile laye uNguboyonwabu. Nangu uyeza enyiki- 
nya ikhanda... Mayee seyenz’ indaba Ntulo.. .” 

“Futhi ukubaligwababa lakho bakithi . . . angithi ngakutshela 
ukuthi asiyekele le into eyangisayo kangaka!” 

"Hawu, angathi ngundoda Ntulo loGwababa!” wababaza 
uNguboyonwabu. “Lidingani emaweni akwethu la? Litheni 
ukungitshela lize lingicatshele kanje madoda! Lihamba ngesihle 
na?" UNguboyonwabu waye esekhumbula ngesenzo sokuyi-nja- 
na kwakhe wahle wabona mngceke ukuthi uMboneni, yilo igama 
lokuyinjana kwakhe, kwakubona sibili! 

UGwababa wahle wezwa igazi lakhe limalela lokuthi alalele 
okwakutshiwo nguNguboyonwabu. Wezwa esegcwele inhloni 
ngesenzo sabo loNtulo. UGwababa wahle wabona sibili ukuthi 
kwase-kungela eyinye indlela ngaphandle kokubane babulale u- 
Nguboyonwabu bazithathele inyama ayeselayo. UGwababa ka- 
tholanga sikhathi sokuthi kumbe angacasiselana loNtulo aye- 
kucabanga. UGwababa wayekwazi ngempela ukuthi uNtulo wa- 
ye engumuntu wakhe, umuntu olandela konke akutsheliweyo. 


Yikho uNguboyonwabu  esacasisa ngalokho aye kukhu- 
mbula kuyifanelo ukuthi ngabe uNtulo loGwababa bakwenza 
uGwababa wahle wathi lothu wamegela uNguboyonwabu 
wamuthi ngxi emphinjeni. Zatshundulana zitsatsalika zonke 
zawiselana  phansi uGwababa loNguboyonwabu. UNtulo 
waye elokhu emi. Izinja zikaNguboyonwabu lazo zaphonguma 
angathi lo awayehlaselwa azimazi engumninizo! UGwababa wa- 
hlikiza wamhlikiza uNguboyonwabu loNtulo laye weqa wancedi- 
sa esesaba phela ukuthi angayekela kungathiwa nguGwababa uli- 
gwala. Akula ndoda ethanda akuthiwa iligwala emhlabeni la! 


Wathi esifa uNguboyonwabu izinja zakhe zakhonkotha kanye 
zasuka zilubhekise ekhaya. UNtulo loGwababa badhobha inya- 
mazana impala babuyela lapho okwakutshiywe ibhalabhala ngu- 
Nguboyonwabu khona. Balithatha ibhalabhala bahamba lalo. 
Bathi befika ekhaya uNtulo loGwababa babiza bathi: 


“Yeyii nakabantwana ngapho ngakoNtulo, ngapho ngako- 
Gwababa! gambani gambani ukuthi sililetheleni!” 


Into eyaye ingazake yenziwe nguNguboyorwabu. Lezinja za- 
thi zisizwa ukumemezela lokhu zathi vumbu kanye zamisa indle- 
be! 


Omama bakoNtulo labangakoGwababa baphuma begijima 
ezindlini. Besegumeni beqa beqa bekhlabalala. Into engazange 
yenziwe ngakoNguboyonwabu! Bathi befika onakabantwana ba- 
thi: 

“Yindlovu, yindlovuu-u 
*Yinyathi, yinyathii-i!” 


Phela babezama ukuthi amadoda abo athi bayaziwa bengaba- 
zingeli oqotho. Lawo amadoda ajabula esizwa okwakuqanjwa 
ngomamma bangekhaya labo. Bathi bethi amasaka watshu phansi 
bewavula kwathi vulukuthululu kuwohloka imchimbicimbi emi- 
nengi! 

“Hawu, hawu kuyini lokhu sekabantwana! ?" wakhala umama 
wanga koNtulo. 

*Yimhlolo hlolo bani le?” wababaza umama wanga koGwa- 
baba. 

Abantu bonke ababesebebuthene ngakoGwababa bethi lamhla 
siyitholile etshiphileyo bethuka beqa bayakuma kude le. 

“Khangel’ ubone,” latsho elinye ikhehla elase libone iminyaka 
phansi la. *Akelingiboniseni amanga, isinyeyo, ubugangi, ubu- 
gili lobundlwangundlwangu! Yibubi bani lobu obuphuma ema- 
sakeni enu madoda?” 

Eqeda ukukhuluma umnt’ Omdala izinja zikaNguboyonwabu 
zathi kanyekanye ‘Howuuuwoo-o!’ zikhangele egangeni. Umka- 
Nguboyonwabu wathi esiza ewuhlab' umkhosi: “Maye, babulele 
uNguboyonwabu, babulele indoda yami-bo-o!” 

OGwababa loNtulo balingena igusu! Izinja zathi manga. Za- 
baxotshanisa kodwa zehluleka ukubamba ngitsho lamunye pha- 
kathi kwabo bebobabili ! 

*[akanye sazibonake iziga koNguboyonwabu!" wababaza 
umdala loyana esehlezi phansi angathi unethwe lizulu lensewula. 
*Kuyini ke lokhu?" 

Aye elokhu ekhuluma lumdala ekhangelane lomkaNguboyo- 
nwabu. 

*Ngamtshela ubaba ukuthi uzakuba yinyama yenyamazana 
zeganga kangilalelanga!" watsho umkaNguboyonwabu esesula 
izinyembezi ezasezigcwele izihlathi. 

“Into engasiyo yakho kayisiyo yakho," watsho umdala lowana 
esukuma. “Alibokhawula madoda!" watsho njalo umdala lowa- 
na esuka ebamba umkaNguboyonwabu isandla ehamba laye kwa- 
manye amanina aye esebuthene egumeni ngakoNguboyonwabu. 

Izinja zikaNguboyonwabu zala zilokhe zizula zula egangeni 
lase enkotheni zidinga oNtulo loGwababa! Kuze kube lamhla 
lokhu inja loma izinja nxa zingela lapho eziyakhona sezile sizu- 
ngu ziyaye zibhode enkotheni zixotshana laboNtulo laboGwaba- 
ba! Lapha kwasukela khona isenzo sezinja lesi! 


END 

ISIYINGA-YINGA ESINDL’ ABANYE 


Kwathi ngeyinye imini uNdwangu lompunzi bahlangana egce- 
keni lasePhupho. Undwangu lompunzi zinyamazana ezazithanda 
ukunyeya kakhulu. Babethi lapha abahlangana khona ingagali- 
swa indaba sebephethe ngegama leyinye inyamazana izihlahla, 
utshani ngitsho lomoya ngokwawo kwakuhle kume kuthuleke zwi 
konke sokulalele. 

“Phela uyasazi isiyinga-yinga lesiyana esingunhlathu, mpu- 
nzi?” undwangu utshonjalo ebambe ekhalweni. 

“Hooho-o! lesiyana esimazigoga njenge nkatha!” ngumpunzi 
ephendula ngezwi eliphezulu kakhulu. Umpunzi wegayega pha- 
mbili kukandwangu, angathi waye esezwe umlayezelo omhle 
owaye uvela ekhaya. “Uthi uyake isibone lesi isiyinga-yinga osi- 
tshoyo nxa sesisuthi; sicambalala angathi sisuthi umhlaba ngo- 
kwawo...” 

“Haahahaha!” yahleka indwangu ihleka ikhombela kumvu- 
ndla owaye ekhona kodwa ethulisile. Umvundla waye efikile 
ezevakatshela umpunzi. Wathi efica kule’ndaba le umvundla wa- 
hle wazibamb' umlomo elalela. 

Phela laye umvundla waye esekewezwa ngendumela ngobu- 
phoxo buka mpunzi londwangu. Yikho lamhla waye esezizwela 
ngezakhe indlebe. 

“Yekela ngivale owami umlomo," watsho ezithulela umvu- 
ndla. *Okwami ngizathapha ngendlebe kuphela.” 

“Uthi isiyinga-yinga lesiyana livila elisuka lapha! " umpunzi 
wakhuluma ehleka. “Wake wayibona inhlathu elimayo? Ngitsho 
lani ondwangu lanxa kuthiwa liyantshontsha, lanxa kuthiwa liyi- 
zangondo kalizwa, lingcono kulesiyinga-yinga lesi esindla aba- 
nye. Into endla ezinye inyamazana! Silesichuku kubi lesi siyi- 
nga-yinga! Wake wasibona lapho esindla khona?" 

*Hatshi!" kuphendula undwangu. “Ngizwa kuthiwa inhlathu 
ilolaka olwedlula olwesilwane ngokwaso! Ngangibone ukuha- 
mba kwakhona etshanini, akusikuzidonsa uyihlomkhulu...!" 

“Heehehe !ngitsho labovundla begaka inhlathu kayibathathi 
mango nza isiqonde ukudla. Iphonguthi goqegoqeliyani, phogo- 
phoqo iginye, ndwangu! ” 

*Mina ngifica kunani ukuthi ngidliwe ngabafayo," undwangu 
watsho enyemukula esizwa kulento eyayingathi iyamtinta thinta, 
kati yena waye ephephethwa ngumoya. Phela ayisibugwala ko- 
ndwangu la." “Kati vele sonalesi isiyinga-yinga sizibamba nja- 
ni inyamazana lezi?" 

“A, asazi, mina vele ngizwelakhatshana," uyaphendula umpu- 
nzi ngezwi eliphansi. “Angizake ngibone lapho sibamba khona 
abanye... lesi esimaqul'ayibambe esihamba ngesisu!” 

“Kambe wena mpunzi uthi lungayekela njani ukundla ezinye,” 
ngundwangu ekhangele umvundla, “wayibona ngaphi inyama- 
zana eyehluleka lokugcina imuli. Inyamazana eyehluleka loku- 
fundisa abantwana bayo ukuthi ukundla siziphandela njani ega- 
ngeni la. Yonke indoda egangeni la iyaziphandela. Into eyehlu- 
leka lokuzenwaya! Lokungabantwana kwazini ngezithelo ze- 
ganga? Kwazini ngamafuth’ omhlaba? Kwazi wona amafuth’ 
enyama zabantu okuzindlayo! ” 

Lomvundla owaye ngafuni lokuhleka waze wawuvula owakhe 
umlomo eveza okungamazinywana okuncuncuncu okumhlophe! 

“Walitsho ilizwi elihlakaniphileyo," kutsho umpunzi ehleka 
esiyakuwa phansi ngesiphundu. “Uthi esikubona eguswini lapha 
mvundla, hahaha!” 

Umvundla kwamchonula ukuhleka kukampunzi lomngane wa- 
khe undwangu wasuka wazihambela ethi usake ayedinga intaku- 
bomvu lezadenda. 

* Awuboni-ke amadoda, ndwangu,” yatsho impunzi umvundla 
esuka. *Hamba kuhle mngane, ulimuke jak'elidala ungagoqego- 
gelwa etshanini obude lobuyana ! 

Basala baxoxaxoxa ompunzi londwangu. Umvundla waliqo- 
nda iganga lenkotha eyayilo lotshani obude. Wathi esephakathi 
naphakathi kwabo utshani obude umvundla wethuka esizwa ili- 
zwi elathi: 

“Hoboyo!’ ? 

Weqa, wathalathalaza umvundla. Wabona inkalakatha yenhla- 
thu, umayibabo sibili, imkhangele taa! 

*Wembopheni kamabhindlika, wangethusa!" watsho ethithi- 
bele umvundla. *Ngidinga wena ngilapha nje..." 

*Suka lapha," yaphendula inhlathu izithi tshombolulukiyani. 
*Wemvundlana, uthi udinga mina, abanye bayangibalekela, wen' 
uthi udinga mina?" 

Inhlathu yathi nanabu ilanda umvundla wowaye eseqhuqh 
njengo tshani. 

‘Hatshi, mbopheni, mkhula wami, angizanga ngobubi," wa- 
khala umvundla. *Kangiqondanga luth’ olubi kuwe...” 

*Ngiya wezwa wonke amazwi obugangi benu lina zinanaka- 
zana... yimi engathi ibani ngocakide?” 

*'Yikho engize ngakho kuwe la...” 

“Uthini? uzengitshela emehlweni ngezinto elizikhuluma nga- 
sese ngebizo lami...lamhla kawubuyeli lakho okunga matha- 
njana kwakho . . ." 

Inhlathu yamuthi ngxii umvundla ngomsila wayo, umvundla 
kwathi kakhale wezwa lomoya usucitsha wodwa esifubeni. 

*Ngithe ...ngithe..." 

“Uthe kutheni, njani, ngaphi?" 

“Umpunzi...” 

*Umpunzi?" inhlathu yatsho iyekela umvundla. “Uthini 
umpunzi?” 

Umvundla kazange aphendule masinyane ngoba waye elokhu 
esakhokh’ umoya. 

*Londwangu..." 

*Lwondwangu, isiphoxo esikhulu lesiyana!" yababaza inhla- 
thu ibambe umlomo. *Pho lamhla lithi ibizo lami leselengaphi? 

Lamhla ngilethemba ukubane ibizo lami lisel’ etshanini lasema- 
gwenzini! Lihle labhalwa lase moyeni! Bebesithini ke mvundl’ 
omcane?” 

“Zwana, mbopheni,” waqalisa umvundla esizwa eselesibindi. 
“Labana abantu balomoya omubi ...kabalunganga..." 

*Ngani utshonjalo . . .?? 

*Mbopheni, amadoda layana abephethe ngawe sibisibili! ba- 
thi ulivila uhlala uzigoqile etshanini, kawugcini bantwabakho. 
Ufundisa imuli yakho ukundla ezinye inyamazana njalo njalo 
vele kazikhwananga ekhanda lakho la." Umvundla waye eseba- 
mbe elakhe ikhanda khonapho. *Yikholokho..." 

*Uginisili wena maghingase?” inhlathu yabuza isicwayicwayi- 
za amehlo isigcwel’ ulaka. 

Umvundla kwathi kathi a, ngizwe wabona ukuthi usezithele 
emlilweni kudala. 

“Bangakutsho lokho ngenkalakatha yedoda engangami!” 
inhlathu yatsho. 

“Batshilo sibili!” waphendula umvundla. “Vele kabakho kha- 
tshana. Bakhonapha egcekeni lakoPhupho 1a." 

“Mvundla, nza uqinisile kasihambisane siyebabona," yatsho 
inhlathu ifuga umvundla ngekhanda. 

Umvundla kwathi kale kodwa wabona ukuthi ubesevele wavu- 
thela umlilo wezigodo zembondo wathi lothu ulumela kanye wa- 
bona umvundla ukuthi lo umlilo ungeke wacitsha wodwa. Uku- 
thi ucitshe kufanele ayefika lonhlathu kubompunzi londwangu. 
Okwakuzakwenzakala khonapho kwakungas’ umlandu wakhe! 

* Asihambe mbopheni," waphendula umvundla. 

Umvundla wahamba esesaba ukuthi uzakuzwa esebanjwe 
emsileni yisiyinga-yinga sikampunzi londwangu. 

“Nampayana, sebevalelisana," watsho umvundla ekhombela 
kubondwangu. “Uyababona? Nangu umpunzi uyeza ngapha. 
Esindwangu sesikhwele elitsheni. Ngithini-ke?” 

"Catsha wena," yaphendula ihlathu isihwaqile lombala wayo 
usitshitshile sibili. Lomvundula wamangala ebona ukuntshintsha 

kwebala likanhlathu. Umvundla wakhohlwa ngompunzi elokhu 
ebukela inhlathu yamabalabala. 

Impunzi yathi ithi thutshu esthanini obude yathi Nggi ame- 
hlo yabona nansi into emabalabala. 

“Kuyini ke lokhu?” yazibuza impunzi isondela eduze. Yanyo- 
nyoba impunzi ithi ifuna ukubonisisa. *Kati kuyini khonokhu?" 
yazibuza njalo impunzi. Kwathi kayibize undwangu yaphinda 
yathi ngcono ngibonisise kugala khona ngizabiza undwangu aze- 
bona lesi isimanga. 

Impunzi yaye isiphangwe yibutayitayi bombalabala ewonhla- 
thu, amehlo esengasaboni okunye, lenggondo isiphakathi kwala 
mabalabala ... khonokhokhonokho impunzi yezwakala: 

““Maye-mayemaeeeee!” 

Umvundla wethuka wathi lothu nyawo nginceda! 

Undwangu wezwa kanye ukuthi ngumpunzi owaye ekhala. 
Wega kanye wathi njomonjomonjomo elalhl’ umsila phezulu 
eqonde lapho ezwa kukhala umpunzi. 

Wathi efika undwangu wezwaphoqophoqophoqo! wahlawa- 
hla! umpunzi waye esekhalela ngaphakathi emoyeni. Undwangu 
waswela lecebo aye bangalenza! Khonokho undwangu wabona 
isiyinga-yinga esingunhlathu sitshombuluka. siyekela impunzi 
eyaye isifile. Weqa undwangu ebona inhlathu ikhothakhotha 
impunzi owaye esengumwohlohlolo wamathambo esenjenge saka 
elingela lutho. 

Undwangu wezwa umoya wakhe udabuka ngaphakathi ngese- 
nzo sikanhlathu. Ukuthi umuntu angakhotha enye inyamazana 
isifile! yamangala indwangu ibambe ikhanda ngemva kwegwe- 
nzi. Undwangu wezwa inyembezi zisehla zodwa. Kodwa wabo- 
na ukuthi wayengela ayengakwenza phambili kukamambidlika 
unhlath'omdala! 

Khonokho esacabanga undwangu wabona isiyinga-yinga isesi- 
ngunhlathu sidobha impunzi ngomlomo siyithi gamthigamthi si- 
yiginya gwilikidi, impunzi iwela esiswini . . . 

Indwangu yabamb' umlomo isimangele! 

“Yikudla bani lokhu!" yatsho indwangu izibuza. “Ngitsho 
lesihwaba sakuqala lesokucina sengeke senza lokhu!” 

Indwangu yathi ibona inhlathu isizinanabula isisuthi phela 
njalo isisithi isisiyadinga umthunzi wokuya phumulela khona 
undwangu wathi lothu, ulamanga usundle yena lowo omdlileyo! 
yathi simpikili iphum’ enkotheni indwangu! Yaginjima yayi- 
qonda intaba indwangu. Indwangu yayikhwela ingasaboni intaba. 

Indwangu isikhonale phezulu kwentaba yakhangela ngaphansi 
kwentaba ithi kumbe ingabona inhlathu iyilandela yabona utsha- 
ni busiwa buwiswa ngumoya. Indwangu kayisuthisekanga uku- 
thi waye ungumoya owaye uvuvutha, indwangu yathi yinhlathu! 

Undwangu kababa wahle wabhejela ukuhlala entabeni. Wathi 
gingehla ngidliwe! Indwangu yakhwezw’ entabeni ngamanga 
lesinyeyo! 


END 

INDWANGU ITHI NGIFUNDILE NGIFUNDILE 


Indwangu kwasuka kwayihlupha sibili okwenziwa ngunhlath’ 
nkuiu kumngane wakhe umpunzi. Indwangu ephezulu kwentaba 
khonale wacabanga ukuthi angabuyisela njani ukubulawa aye- 
kwenzelwe umpunzi. 

Phela wonke umuntu engethuselwa kanye kunzima ukuthi 
abuyele kuyonaleyo ndawo lapho ethuselwe khona. Kwabanjalo 
lakundwangu. Indwangu yesaba lokuthi yehle entabeni ngokwe- 
saba ukuthi ingahlangana lonhlath'nkulu. Ekhonale entabeni 
undwangu lo wafunda ukudla ofezeya ababetholakala ematshe- 
ni. 


Indwangu yahle yakubona kusobala ukuthi angenza okokudla- 
la ngonhlathu laye angacina esengene indlela yabafayo! Kodwa 
kunjalo wabona elokulicebana. Ngalesi isikhathi inja yaye isi- 
hlala labantu. Undwangu lenja besahlala bonke egangeni kaba- 
zange bake balwe ngitsho ilanga elilodwa. Yikho Indwangu ke 
lamhla yacabanga lukuthi iyevakatshela inja. Into eyabonwa yi- 
ndwangu yile: abantu babesesatshwa kakhulu zinyamazana ze- 
ganga zonke. Yikho indwangu yabona lilicebo ielihle ukuyaxoxa 
lenja eyincenga ukuthi abantu baye bulala inhlathu. 

Yahamba indwangu yayafika emzini wezothamlilo. 

*Sakubona njankulu," indwangu iyabingelela inja eyayibu- 
thene emthunzini. 

*Sakubona makempesi," iyaphendula inja. *Lamhla uzufike 
ngapha kutheni?” 

*Ungabona indoda iziletha emzini weyinye indoda ukwazi 
ukuthi ithwele ilitshe elisindayo ehlombe," yaphendula indwa- 
ngu. 

“Pho uthwele litshe bani?” yabuza inja. 

“Uyabona sinini sami,” yatsho indwangu, “kulondoda nhla- 

thu'nkulu egangeni la. L'undoda ubulele umpunzi engelacala 
lecala lodwa . . ." 

“A, esinhlathu sibulele umpunzi!" wakhala owakonja evula 
oumlomo. “Uthi isiyinga yinga lesiyana. Kangithi iviki elipheli- 
leyo sibulele injana yakoMpunzana, lo umdala ohlala ngaphansi 
kwechibi okunatha khona inkomo..." 

“A,a,anjakababa,” watsho undwangu, “kangila mathe ngi- 
dd cd 

"Inhlathu kayiqalwa, ilolaka lombani wezulu..." 

*Kodwa lololaka ngolokuthi umuntu aphongusukelana lomu- 
nye ezidlela . . . " 

"Kati manje ubusithi kuthiweni makempesi ?" 

“Mina bengithi ngingakhuluma lawe ukubonane labantu ba- 
kho laba,” yaphendula indwangu. “Bake bangizamele icebo ..." 

“Ummm! kangikholwa ukuthi bangavuma . . ." 

"Akuzame sinini sami...ungalelikhatshana. Phela mina 
ungibona nginje kangisayilubeka etshanini olwami iunyawo... 
nginceda sinini sami.” 

“Inja yasuka yayacebisa izothamlilo ezazibuthene ngaphansi 
kwesihlahla zibudla bona obamabele! 

“Uthini nja yethu?” zabuza izothamlilo zisizwa okwakutshiwo 
yinja. “Undwangu, kayisikho okuyisiphonxwana lokhuyana oku- 
ndlalela ePhupho?” 

"Yikho sibili,” wavuma omunye esukuma ekhangela lapho 
okwaku lendwangu khona. “Yikho okusanqondo ngokwakho oku- 
qed’ uxakuxaku egangeni le!” 

“Lami ngiyakubona," yatsh' eyinye indoda ende sibili. *Ngi- 
kubona ngesiphongwana ... khangela iukuzenwaya angathi kule- 
ntwala . 

“Kulunywa lunywa yibugili lobuggoggo okwabufundiswa ngu- 
mvundla . 

aT amihla i lapha kuzithelile,” yatsho indod’ enkulu isukuma. 
“Kuthi DR lonblathu, insikabayitshiye yomhlaba engaga- 
lwayo.. 

*Kati angithi savumelana mhla inhlathu yabulala injana ka- 
Mpunzana ukuthi oyabe efuna ukuyabulalana lenhlathu ngo- 
kwakhe lenhlathu leyo bebobabili!” 

“Hatshi bantu!” yakhuza inja isisizwa ukukhuluma kwezo- 
themlilo ukuthi kwase kungaqondanga kulamula indwangu. “Ka- 
ti engithi umuntu uyayatshelwe ukuthi singeke sakungceda ndo- 
da dlulelaphambili?” 

“Sukabo, nja” zatsho izothamlilo angathi zasezifuna ukundla 
inja. 

“Madoda undwangu katshaywe afunde ukuthi akulanyulwa, 
akulanyulelwa umuntu ngokubulala eny’ inyamazana kuphela 

“Uginisile ...singamtsheli angathi siyamzonda . . . siyamfu- 
ndisa..." 

Basukuma abantu beyiqonda indwangu. Layo indwangu ibona 
besiza yathi awuboni ke nja-ka-baba eyazi ukukhuluma oku- 
ngen’ endlebeni zamadoda ! 

Indwangu yakhangela yabona izagila ezazithwelwa yizotha- 
mlilo yabona ke ukuthi sokusiya nhlatshelwa ingoma yombhu- 
lo wokufa! Yakhangela igusu elaliphahle imizi yezothamlilo 
indwangu yabona izihlahla eziluhlazatshoko. Kwakungasi zi- 
hlahla kuleindawo. Phela izothamlilo zazingaka gangi kakhulu 
ngokugamula izihlahla. Khonokho indwangu yezwa: 

*Hiya swaa-a!” 

Weqa undwangu kababa ebona izinja zimqonda amazinyo ese- 
ngcekeni. Indwangu yahle yabona ukuthi lapha sokuqonde uku- 
ndliwa yona! Indwangu yeqa yathi kwesukwesu esihlahleni esa- 
siseduzane layo. Belokhu betshotshozela izinja abantu bonke be- 
ma sebebona indwangu iseqa isuka kulesi isihlahla isiya jithika 
kulesiyana esinye! Yahamba yahamba indwangu isenza njalo. 

*Kwenzani okumakempesi . . .? 

* Akelibone bantu . . .!” 


*Khangela .. ." 

Bababaza babambi imlomo abantu indwangu yahamba yatsho- 
lobela. Indwangu yaze yayakuma isikhatshana lemizi yezotha- 
mlilo. Yanyemukula yabona imizi yezothamlilo isikhatshana 
khonale. Kodwa yathi ikhangela ngetshonalanga indwangu yabo- 
na amasimu ezothamlilo. Yayingayisi mabele emasimini la! 
Amabele ayekhanya umuntu ekhatshana khonale! 

Imi njalo indwangu kwafika okuyi nyoni okuncane okudidi 
kwathi: 

“Ukhangeleni khonale khatshana wendwang’omdala?” 

Undwangu wathi: 

“Wena nyon’ encane, ulesibindi yini ngikuthume?” 

“Vele isibindi yiso esingcelwe kimi phakathi la!” 

“Hamba emizini yezothamlilo ngale, ungafika khona ubaca- 
sisele labana abantu ukuthi indwangu ithe ngifundile ngifundi- 
le... ngifikile ngizekhala, kalingilalelanga ...lingijikele into- 
nga langikhutha ngemkhonto . . . langixotshanisa ... Mina sengi- 
zangena emasimini enu lifuna loma lingafuni ...lizafunda nje- 
nge gwayi...lizazibonela njengegwayi lamakhala elihlala lili- 
thimfimfi emakhaleni ! 

“Yikholokho kuphela?” kwabuza okudiidi. 

“Yikholokho sonyongwane wami,” yatsho indwangu isuka ilu- 
bhekise emasimini abantu. 

"Ngeke ngabulawa yindlala ukundla kukhona," indwangu ya- 
hamba ikhuluma yondwa. Kuze kube lamhla indwangu yaqalisa 
ukungena emasimini ethu. Ungalalela uzayizwa lapha ehamba 
khona ithi ho ho, ho, ikhuluma yodwa ighuba abantwabayo pha- 
mbili isisiya bafundisa esenhlathu engalimiyo! 

Inyon' encane yafika yathi kuzothamlilo: 

“Bakwethu, bakwethu ngithunyiwe!” 

“Uthunyweni, uthunywa ngubani onganani?” zatsho izotha- 
mlilo ezinye. 

“Selidakiwe . . . kuhlonipheni nokuyinyonyana lokhu!” 

"Ngithe ngithunyiwe ... undwangu kamakempesi uthi ngifi- 
kile ngizekhala langixotsha lifun’ ukungibulala . . . eangisela la- 

pho ngizagonda khona... angilsela lapho ngizadingela khona 
ukundla . . . yikho lina likwazi ukuthi seliza lima lilimela leyami 
imuli!” 

Izothamlilo zakhangelana emehlweni. Esinye isidakwa sasu- 
kuma salidobha ilitshe sakujikijela okudiidi. 

“Suka lapha! Kuyahlola okuchikilichane kwenyoni !" 

Okudidi kweqa kwathi kuhamba : 

*Tsalakutshelwa sibonwa ngomopho ...futhi indwangu ithe: 
lizazibonela njengegwayi lamakhala !” 

*Iizwile ke madoda? Sokuhambile okudididi . . . umthunywa 
kalamponje . . . sizabon' okukhulu emasimini la!" latsho ixegu 
laselidobha isikali sotshwala sabuthi kwilikidikwilikidi libhija. 
“Senginathela lomnyaka ozayo. Asikwazi ukuthi indwangu iqo- 
pheni!” 

Yikho ke kwaphelela khona indaba yendwangu. Thina lamhla 
siyazi ukuthi indwangu yaye igond" ulutho. Nanku kayisuki ema- 
simini, singaze silinde okunganani indwangu iyangena izeshu- 
zha emasimini ethu! 


END 


UDUBO NGOLWETHU SONKE 


“Kanti mama wangekhaya,” nguMoyo owayekhuluma emi 
emnyango. “Sithini ngamawuwu lamangundwane la agcwele 
endlini la?" 

“A-a, bakithi," waphendula umama walapha ekhaya. “Uthi 
mina sengehlulekile, udubo ngolwethu sonke lolu." 

*Phela lamhla ngikuphathele ongachelachela ngakho endlini 
la," uyaphendula uMoyo. “Njalo ngikuphathele ikhabathi 
entsha. Uyibonile phela?” 

“Yee, ngiyibonile sibili,” uyaphendula umama wangekhaya. 
"Uthuli luzake luthi yemu iemiganwini yami. Lakho ngizabona 
ukuthi kuzakwenzani okungamawuwu lokunga mangundwane. 
Asazi ukuba lomuthi owutshoyo uzanceda na!" 

Amawuwu lamangundwane kusizwa konke lokhu okwakutshi- 
wo lapha ekhaya kwathi khwilikithi kuwisa ibhodlela lamagabha 
emsamo kuphuma endlini kubaleka kusiyaphandle. 

“Uzwile phela wuwu?” ingundwane latshonjalo seliqotsheme 
likhangelane lewuwu. “Uzizwele ngezakho indlebe!” 

“Ngizwile sibili,” latsho iwuwu livula impiko. *Kodwa akwe- 
thusi. Sesiphunyuke kwezinengi ingozi. Kungcono wena ngu- 
ndwane ukusale lapha, thina siphindele khona endlini siyehlola 
iukubane yinto bani ikhabathi!” 

Amawuwu amabili abuyela endlini afica umama walapha 
ekhaya esekhiyile lokukhiya indlu wahamba esiya vakatsha. 

“Useyetshela abanye bakhe omama ukuthi lamhla uthengile 
ikhabathi,” latsho ilinye lamawuwu selimi phezulu kwekhabathi. 
“Kabayiwa phela abaniu labo ngokulawula mhla betholile okwa- 
bo. Kodwa thina sizamulungisa!” 

“Futhi kawusi moy' omubi lumama lo!” latsho elinye lama- 
wuwu lihleka. “Uthi wena umuntu angathela abanye ngamanzi 
atshisayo! Uthi siphila ngani? Silimangaphi thina?" 

*Thula wena, khangela phakathi," latsho elinye iwuwu li- 
ghweba omunye walo. “Kula matamatisi lapha, asebekwe abe- 
kwa eminganinwi." 

Amawuwu awangenela amatamatisi ewantshompolantsho- 
mpola asala amatamatisi eselezikhewu wonke! Lawe ngiya- 
kholwa ukuthi uyazi ukuthi andlakubi njani amawuwu nxa ese- 
qonde ulutho lwawo! Adla aze adla lesinkwa esasibekwe phaka- 
thi kwekhabathi. 

“Nanti impompo lapha mngane!” labiza elinye iwuwu. * Ali- 
vuthiwe!” 

“Mina kangila mazinyo,” laphendula elinye iwuwu. *Kasi- 
thsiyele ingundwane okunye lizezibonisela lalo! ” 

Amawuwu abuyela phandle imilomo isithonta amatamatisi 
lezinkwa. 

“Ngundwane likababa,” atsho amawuwu efika kungundwane. 
*Ayisikundla ekhabathini leyana! Uthi uMoyo uthenge isitolo 
sonke !* 

“Liginisile?” labuza ingundwane likhothakhotha imilomo ya- 
lo. 

*Ndoda, hamba uyezibonela lawe; uzibonisele lawe. Akekho 
umama wethu!” 

“Kuzathanda ubhokoze isikhala,” latsho elinye iwuwu. “Wena 
umkhulu, ungeke wangena ekhabathini laphayana.” 

Lahamba ingundwane lafika lezwa ughatshi lwezibilibocho 
phakathi ekhabathini ingundwane laphosa laziluma ulimi selida- 
bulana lekhabathi. Ingundwane labhokoza ikhabathi ngemva la- 
pho labona khona ukuthi umama walapha ekhaya waye engaso- 
ze abone masinya khona. Hatshi ukuhlakanipha kwezinanakaza- 
na batayi! Ingundwane ladla okwamalanga lincedisana lama- 
wuwu ukudla idhobi, amampompo lokunye kwezinto lezi izithi- 
wa ngezifele mlonyeni. Konke phela vele kudla kukhafulela kho- 
napho okudlele khona. Umama walapha ekhaya kwamchonula 
ukwenza kwamangundwane lamawuwu wabiza abantwabakhe 
wathi: 

"Liyabona lina bantwanyana, liyabona na ukuthi amawuwu 
lamangundwane enzani endlini la? Udubo ngolwethu sonke... 
amabhuku enu ayadhatshulwa! Uthi ukungafundanga njenge- 
wuwu! Umuntu angakuthethisa ethi kawufundanga njenge ngu- 
ndwane uyabe ekubulele sibili! Lingaswela ngitsho lokulicebo 
elinga kwenza na ukuthi like lingisize kulol udubo lwamangu- 
ndwane lamawuwu!” 

“A, mama,” baphendula abantwana. “Thina sasithi kurabe la- 
we ulozwelo njengabanye esasibezwe bethi lingabi lesihluku ezi- 
nanakazaneni!” 

“A, lina bantwana, lingatsho lokutsho sibili!” watsho umama 
wabo ebambe umlomo. “Amabhuku adabuke kanje? Lakho ama- 
titsha akhathesi kawasatshayi!” 

“Silawo amacebo okuzama ukuqeda lokhu okuyizinto,” batsho 
abantwana. 

"Yenzani elikukhwanisayo!" watsho unina wabo engasakha- 
thele. 

Waye esezonde waphelela umama walapha ekhaya. Lomuthi 
owaye ewuphiwe nguMoyo kwabangathi yiwo owawubiza ama- 
wuwu lamangundwane ngoba kwathi kusukela mhlana ewuse- 
benzisayo ahle agcwala angathi waye efafaze ngomuthi wokubi- 
za umbizabiza kanye! 

Abafana balapha ekhaya bayithatha eimjibila yabo bayifaka 
emsamo langemva kwekhabathi ngoba babesebebonile ukuthi la- 
pho kungena ngakho ingundwane ekhabathini. Amawuwu baya- 
wazuzela umuthi owawunuka okwedhuk’ elifileyo! 

“A,a,a, yeyi, madoda,” akhala ebabaza amawuwu. “Nampa 
abantu sebevuk' ulutho! Ingundwane libanjiwe! " 

“Yee, sikuzwile,” aphendula amanye amawuwu. “Lifile sibili 
ingundwane likababa! Nangu umpethu uyeza engijima! Soku- 
theni mpethu?" 

"Selibanjiwe elinye njalo ingundwane! Uthi umjibila waba- 
ntwana laba kawula muthi wombizabiza?” 

*Mina sengihitshwa madoda!" latsho elinye iwuwu libamb' 
amakhala seligijima lidinga umnyango. Laphuma limpampazela 
iwuwu angathi yinkukhu isiqhunywe ikhanda! 

“Uthi ulomoy’ omubi lumama lo,” latsho elinye lalo iwuwu 
lilandelana laleliyana clakuqala. *Usefundise abantwabakhe ulu- 
nya sibili!” 

Afa amawuwu ebulawa yintuthu yomuthi owaye uchelwe 
endlini lapha. Afa amangundwane, ebanjwa ngumjibila wabafa- 
na balapha ekhaya! 

*Safa saphela sikhangele madoda!" ababaza amawuwu ese- 
phandle komuzi kaMoyo. “Kunganani sibaleke sithuthe mado- 
da.” 

“Ye, uginisile,” avumangekhanda njengo ntulo amangundwa- 
ne aye esesele! 

Kwahamba langa linye okungamawuwu lokungamangundwa- 
ne, kwanyamalala kwaphuma kwaphela ekhaya likaMoyo. Uku- 
thi kwayangena ngaphi, akula owakudingayo konke lokhu. Uma- 
ma walapha ekhaya wahlekelela esithi: 

“Lamhla ngaphumula, udubo lwami luphelile! Lol’ udubo 
bosolungolwami langa phuma langa tshona! Lingincedile bafa- 
nyana bami! Akula muntu ongahlala lezinto ieziludubo kanje, 
into ezilo moy' omubi kanje, into eziqonde ukunxabanisa izakha- 
muzi zithethe, zithethwe zihlezi ngesihle! " 


END 

ZISIZE NGENDLELA EQONDILEYO 


“Uthi uyake unanzelele nje, dada?" ngukiti ekhuluma eba- 
mbe igholo. *Ngitsho ngesenzo sikaMazenzisa ebhutsha la!” 

Ukit omdala lodada babehlezi ekhulusini lesiphala bexoxa 
ngendaba zomhlaba lempilo. Amadoda la aye esejwayele uku- 
khuluma bexoxa ngendaba zekhaya. Yikho bexoxa lapha udada 
kungathi kezwisisi indaba kakit" omdala. 

“Uyabona, kit’omdala,” utshonjalo udada esesula umlomo wa- 
khe ngemva kokutshompolatshompola edakeni. “Mina kangiyi- 
zwisisi le indaba yakho ukuthi uthini ngoMazenzisa. Uthi uMa- 
zenzisa wase esilakeni yakoMasaka uyaya antshontshe inyama 
ayifake . . . ayifihle ngaphi, njani?” 

“Hawu, dada, wena uduba ngokuthi umuntu angakusiza kanye 
kawusa khumbuli ukuthi angaphinde enze intw’ enhle . . . kumbe 
embi. Kawuzwa engikutshela khona ngoba ingqondo yakho ise- 
zibungwini lezi ozidobha edakeni la...” 

“Hawu kit? omdala, usungithethisa . . ." 

* Angikuthethisi," uya mngama ukit' omdala engakaqedi uku- 
khuluma udada. “Phela lami uyangazi ngingasaleli, sengizama 
lami ukuthi ngizisize njengoMazenzisa. Sengangena umsebenzi 
ebhutsha lapha koMasakeni ! ” 

“Yebo!” watsho udada ebamb' umlomo. “Vele wena ungu- 
mazisisikezela. Nanku uMazenzisa kazange anxotshwe emsebe- 
nzini. Sizayicela ivuthiwe ndoda. Usuzokhel umlilo ekhanda, 
kit omdala ! " 

Udada uyasuka ezihambela evakavakatsha. 

Ukit'omdla uyahamba hamba ekhuluma yedwa: 

“Uthi isithutha laso lesi iesingudada! Asikwazi ukuzidingela 
ezifel' emlonyeni. Lokhe wambaqhanga edakeni lasemachibini 
wake wadlani olumnandi! Mina ngikholwa ngokuzisiza.” 

*Heyi wena, kiti,” ukit omdala uyezwa ebizwa. “Umsebenzi 
kawubalekelwa. Buyangapha!” 

*Neiyeza Masakeni!" watsho uki? omdala egijima. “Uthi 
abantu abahlala bephethe igazi ukuhlupha! lengqondo zabo ka- 
zisathathi kuhle! Ngizamulungisa uMasakeni. Wathi enxotsha 
uMazenzisa wayethi usethole mina sigqili sakhe." 

“Zwana kit omdala," watsho uMasakeni eqonqosela, “hambi- 
sa inyama le ezindlini lezi ezibhalwe lapha ephepheni leli." 

Ukiti walithatha ephetshana likaMasakeni wama ekhangele 
ebona inyama ithuthelwa ebhayisikilini lakhe. Ukiti walithatha 
ibhayisikili lakhe ethi bhode lendlu. Esengemva kwendlu ukiti 
wanyemukula wabona uMasakeni esengene ebhutsha. Ukit’ 
omdala waphenduka weyamisa ibhayisikili lakhe emdulini we- 
ndlu. Wathi thalathala wabona eyedwa waliqonda ibhini. Wa- 
thi efika ebhinini leliya walivula wadobha iphasulu eyayigoqe- 
lwe ngephepha wayithi phosiyani ebhasikilini lakhe. Wasuka 
njalo wahamba, esehambela phambili ngomsebenzi wakhe. 


“Usukuzwile yini, dada?” 

*Ngisizwani, madlel' egwaceni?" latsho idada libuza umkho- 
mbazane. 

*Ingudwane lingitshela eyinye inkalakatha yendaba . . ." 

“Indaba enjengani, enganani?” 

“Ingundwane lithi ukit'omdala ubotshiwe, dada...” 

“A,a,a, maamo-o!" lakhala lababaza idada. “Kuthiwa soku- 
theni nyonikababa?” 

“Bathi ukit' omdala ubesefunde esikaMazenzisa ukuntsho- 
ntsha inyama! ? 

*A.a, uthi ugangile l'umuntu!" latsho idada. “Ngavela nge- 
zwa ngenkulumo yakhe ukit omdala ngelinye uilanga sixoxa 
nje sisodwa. Ngahle ngabona sibili ukuthi ukit omdala 
kasoze asebenze amalanga amangaki koMasakeni la. Indoda 
ibanjwa yimjibila yayo. Bathi kuthiwa waye esenzani, njani la- 
kuphi?” 

“Buya siye ngakungundwane yen’ owazi konke okwenzakala- 
yo!” 

Bahamba umkhombazane sebeqhubana lodada bayafika nga- 
kongundwane. 

“Woza ngundwane likababa ucasisele udada ukuthi ukit 
omdala wenze na njani... zimenze njani iziga zomhlaba.” 

“A, madoda,” laphendula ingundwane. “Kadesatsho thina 
abanye sathi akelizisize madoda ngendlela eqondileyo nxa liqo- 
nde ukuzisiza! Futhi lakho ukuba legazi elibi njenge ngundwa- 
BÉ. 

*Sokutheni njalo, mazambani?" kutsho idada likhangele ingu- 
ndwane emehlweni. 

Ingundwane lalo laseseliqotsheme phambili kukadada lomkho- 
mbazane. 

“Futhi yisimanga,” latsho ingundwane. “Mina lalihlala lingi- 
hleka lithi ngizafel’ amafufu...ngabayingoma yabantu bonke! 
Ngangisitsho lokutsho ngithi uki’ omdala nguye oseqhede uchago 
ekhaya la! Labomama bangekhaya bangihlasele ngemphini la- 
ngamaphini angathi bengibathethisile! Amacala wonke lawo 
eye esetheswa mina! engilegazi lesikhova!” ; 

“Lithi ubesenzanjani umfoka kiti?” labuza idada selizondile. 

“Zwana dada,” laphendula ingundwane. “Usakhumbula ngi- 
kutshela ukuthi kulendoda esebenza emoteni ethwala ingcekeza 
yamabhini lapha? Ngithi ngangiyibona l indoda ithi ingatsha- 
yisa sonke isikhathi idlule khonapha koMasakeni; idlul’ idho- 
bha inyama eyabe ifihlwe ebhini lapha!” 

“Woo-o! ye, into kaMazenzisa kanye!” latsho idada liseqa- 
yeqa. *Ngiyakhumbula sibili ungitshela into enjalo. Ukit' omda- 

la ngamtshela ngathi ungabolingisela abaziyo, wathi ngiyabhe- 
da!” 

“Yibugangi bani kelobo,” watsho umkhombazane. 

“Asazi ntandanekababa, mkhombazane, ukit' omdala wayethi 
ekuseni besagezisa ebhutsha ahle alidobhe igatha aliphosela la- 
pho azikhona yena...kwesinye isikhathi, ngingathi isikhathi 
esinengi waye eyifihla ngaphansi kwesihwayohwayo sokuyi mota 
okwafayo ukungemva kwebhutsha likaMasakeni. Nxa engaku- 
khipanga okungumkhehlekhehle okwafayo lokhu uzavuma nge- 
khanda uMasakeni. Okiti labobhululu bakhe uzabe elokhu eba- 
ngenisa imisebenzi, bona bazabe bebona isikhala sokwenza ubu- 
gangi babo! Kuthi nxa esesiya hambisa inyama ezindlini athathe 
ighatha lakhe leliyana ahambe lalo ephathela abaziyo abala- 
mazinyo athanda inyama . . .” 

*Phakathi kwalabo ayebathengisela kwenzakala ukuthi bavu- 
sana," latsho ingundwane. "Yikho ngizwa kuthiwa zaxhophana 
zamangalelana kuMasakeni ! ? 

“Umasakeni wawabiza amapholisa!" watsho umkhombazane 
unyikinya ikhanda. 

“Ukhuluma ngokubothswa kod ’okhu!” lababaza ingundwa- 
ne. “Usegwetshiwe. Ukit’ omdala usesentolongweni . . .” 

“Kanti lowo ongamtshoyo ngundwane owamangalela ukit 
omdala ngubani?” labuza idada lithanda ukuthi lizwisisise. 

“Kanti wena kawukwazi ukuthi ukiti wamangalelwa yinja?” 
latsho ingundwane likhangelene ledada. “Inja layo vele ithanda 
ukuzazisa kakhulu, kumbe . . .” 

“Kumbe layo yaye ithembe ukudhobha ighathat . . . ukupho- 
selwa ighathang uMasakeni.” 

“Uthi ukuba yinja, mkhombazane,”’ latsho idada lindiyandiya 
libhodabhoda. 

“Inja ithi," latsho ingundwane lizenwayanwaya, “zisila ngo- 
kughobana amathambo! Inja kayilahlanga umoya wayo lowana 
oweganga, yikho phela yavuma ukuba lipholisa lalapha ekhaya ! " 

“Uginisile sibili ngundwane,” latsho idada lihamba. “Kodwa 

sithi zisizeni ngamacebo aqondileyo loma lingaze lighobane 
amathambo!” 

“Uginisile dada,” watsho umkhombazane uphapha uzihambe- 
la. 

“Zwana wena madanxazela,” kutsho ingundwane libiza uda- 
da, “ungazidonsi nza uhamba...” 

*Ngathi akelingithathe samuntu lami, lingabe lokhu lingeyi- 

sa...” 
“Ngithi ngikulum’ indlebe,” latsho ingundwane lisondela ku- 
dada. “Ukiti uthi angaphuma ejele kabuyi ekhaya la, uzahle 
angene igusu, abe ligola... uzalidhobha ngamunye -ngamunye 
liphele ekhaya la!” 

“A,a,a, wena ngundwane likababa," laphendula idada. “Thi- 
na yithi esitheni? Kabonane loMasakeni . . . lenja leyo eyamtshi- 
yisa umsebenzi . . . yena vele waye entshontshelani? 

Ingandwane lanyikinya ikhanda lazihambela. Kuzekube lala- 
mhla okiti bayaye baphume ekhaya besiya kuba ngamagola! 
Idada liyakwazi lokhu, kodwa akulagola elibamba idada manga- 
manga! 


END 

Isiyinga-yinga Esidl' Abanye lezinye inganekwane 3 


eziyisithupha ezigogelwe kulolugwalo zindaba ezi- - a 


qondene labancane njalo ziphethe ngokufundisa ubu- : 


ntu lanxa inyamazana zeganga ziyizo eziphakathi ae 


komdlalo. 


Abadala, ikakhulu abasafundayo ukubala, zinga- | 


bancedha njengoba zizakuthi ubunandi lokugondisa E. : 
imichabango yethu. E 


Isiyinga-yinga Esidl' Abanye and the other six short. 
stories is a work intended for the young children. Even .- 
though the actors are animals, the deedsand goodly D. 
advice contained therein teach a lot about life in — 
general. p 


It is anticipated that adults, especially those involved |n 


in Adult Literacy lessons will benefit immensely | 
including in perfecting their reading. | 


